Лінґва франка

**Лі́нґва фра́нка** (, букв.&nbsp;„франкськый язык“) вадь **ворошны́й язы́к**, **помучны́й язы́к**, **язы́к май шыро́кої комуніка́ції** є язык, котрый ся систематично хоснує, обы уможнити комунікацію межи ґрупами людий, котрі не мавут ворошного рудного языка вадь діалекта; часто тото третьый язык, далекый уд рудных язык обох бесідникув.

Лінґвы франкы ся розвивали по світу бігом історії людства, пораз позад діловых (наприклад про торгованя), културных, реліґійных, дипломатичных причин, адміністративного удобства, ги спосуб обміньовати ся інформаційов межи научниками разных націоналностий. Термін ся взяв из середньовічного піджіна з романськов основов, середземноморської лінґвы франкы (котра ся щи знає ги *сабір*). Она ся хосновала головно на торгованя у Середземноморськум басені уд 11. по&nbsp;19.&nbsp;стороча. Світовый язык&nbsp;— бесіда, котров приказує межинародно повно челяди&nbsp;— тото язык, котрый годен функціонално быти світовов лінґвов франков.

Прикладом сучасної лінґвы франкы тай світового языка є анґліцька бесіда.

## Етимолоґія
Термін „лінґва франка“ походит уд середземноморської лінґвы франкы (*сабіра*), Піджінового языка, котрый хосновала на комерцію челядь по Левантови тай у восточному Середземноморьови уд пузнього середньовіча до 18.&nbsp;стороча, головно у період Ренесанса. У тот час, „лінґвов франков“ реґіона стала спрощена мішанка головно таліянського языка (у восточнум Середземноморьови) тай іспанського (у западнум) из ворохом позычок из грецького, славянськых, арабського, турецького языкув, хоть поєдны научникы удстоювут думку, ож середземноморська лінґва франка была просто кылаво хоснованов таліянськов бесідов.

Буквално „лінґва франка“ () значит „франкськый язык“, што скапчано из  тай . У пузнюй Бізантськуй імперії терміном „франкы“ означовали вшыткых западных европейцюв.

Перенесеня значіня тай трансформацію „лінґвы франкы“ в общу назывку про піджіны, креолы тай другі формы помучных авадь колоченых языкув приписувут теорії, ож піджінові языкы ся зачали масово появляти уже у 16.&nbsp;столітьови позад европськых колонізацій Америкы, Африкы тай Азії.

## Приклады

### Історичні лінґвы франкы

Лінґвы франкы ся хосновали щи у античні часы.

Аккадськый язык быв ворошным языком великої части западної Азії позад дакулкох пережых імперій, докідь го не замістила арамайська бесіда.

Санскріт історично быв лінґвов франков у булшині южної Азії. Написы тай літературні доказы указувут, ож санскріт быв хоснованый у юговосточнуй и централнуй Азії зачинавучи 1.&nbsp;тысячрочом н.&nbsp;е., через монахув, реліґійных паломникув и торговцюв.

До зачатка 20.&nbsp;стороча літературный китайськый язык служив ги лінґва франка тай дипломатичный язык у восточнуй Азії, у тум числі у Китайови, Кореї, Японії, Рюкюйови тай Вєтнамови. На зачаткови 20.&nbsp;ст.&nbsp;пай-хуа (писаный говореный китайськый язык) замінив класичный китайськый у Китаї и став як писанов, так и говоренов лінґвов франков про носителюв разных китайськых языкув; позад спадавучого влива Китая на восточну Азію, класичный китайськый у роли лінґвы франкы у тум реґіоні замінила анґліцька бесіда.

Грецькоє койне было лінґвов франков гелленістичної културы. Грецькоє койне (сучасный  „ворошный грецькый“; ), щи знамоє ги александрійськый діалект, ворошный аттичный, гелленістичный вадь біблійный грецькый, быв ворошнов надреґіоналнов формов грецької бесіды, говореної бігом гелленістичного періода, періодув Римської імперії тай ранньої Бізантської імперії. Грецькоє койне ся розвило позад пошыріня грецької бесіды по завойованьох Александра Великого у 4.&nbsp;ст.&nbsp;до&nbsp;н.&nbsp;е. тай служило лінґвов франков булшої части Середземноморя тай Середнього Востока далші столітя.

Латинськый язык позад влива Римської републікы став домінантнов бесідов у Італії тай пак по реґіонах Римської імперії. Даже по падіню Западної римської імперії латина ся лишала ворошным языком комунікації, наукы тай академії у Европі онь до 18.&nbsp;стороча, коли другі реґіоналні языкы (у тому числі наслідникы латины, романські языкы) замінили латинськый у академічных и політичных контекстах. Из часом латина стала подля сучасної лінґвістичної дефініції мертвов бесідов.

Старотамілськый язык даколи быв лінґвов франков читавої части стародавнього Тамілакама тай Шрі Ланкы. Історик Джон Ґай каже, ож тамілськый бів ай лінґвов франков про ранньых морськых купцюв из Індії. Бесіда тай єї діалекты шыроко ся хосновали у Кералі ги адміністративный, літературный тай простонародный язык до 12.&nbsp;ст.&nbsp;н.&nbsp;е.

„Класичный маорськый язык“ ото ретроспективна назывка языка Сіверного и Южного островув, изформованого из многых взайимнорозумливых діалектув, котрым приказовало місноє обывательство 800&nbsp;рокув перед европськым заселеньом Нової Зеландії. Маорі мали ворошный язык, котрый хосновали на торгы, межиплеменноє бесідованя на *[[марае]]* (реліґійных містах полінезькых народув) тай ошколованя через *вананґы*. По пудписаньови Договора Вайтанґі, маорськый язык быв лінґвов франков Новозеландської колонії, докідь його не змістив анґліцькый. Шыроко приятым быв попис маорського ги лінґвы франкы Нової Зеландії 19.&nbsp;ст. На зачаткови язык мусіли учити вшыткі европські тай китайські міґранты у Новуй Зеландії, бо маорі были булшинов населеня, володіли практично вшытков земльов и керовали економіков до 1860.&nbsp;рокув. Дискримінаційні законы ги Акт за нативні школы 1867.&nbsp;рока мали читаву роль у зміщеньови маорського языка з ролі лінґвы франкы.

Соґдськый язык ся хосновав на торгы межи носителями разных языкув по Шовковому пути, и зато носителі соґдського ся брали на роботу товмачами у Китаї періода дінастії Танґ. Соґды так само помогли пошырити вірованя и тексты, у тум числі будгістські тай християнські, вдяку своюй можности комуніковати з многыма народами реґіона свойов руднов бесідов.

Старославянськый язык быв первым славянськым літературным языком. Межи 9. тай&nbsp;11.&nbsp;ст.&nbsp;ун быв лінґвов франков читавої части головно славянськых держав тай населень у юговосточнуй и восточнуй Европі, котрый ся хосновав на літурґії тай церьковну орґанізацію, у културных, літературных, школовалных и дипломатичных контекстах, ги офіціный и націоналный язык у трафункови Болгарії. На зачаткови про запис старославянського у школах ся хосновав глаголичный алфавіт (глаголиця), айбо у 893.&nbsp;рокови у Первуй болгарськуй імперії ун быв офіційно заміненый кириличным (кирилицьов). Старославянськый ся пошырив у другі юговосточно-, централно- тай восточноевропські славянські землі, головно Горватію, Сербію, Богемію, Малу Польщу тай княжества Кийовської Руси, при тум усокочувучи свої характерно южнославянські языкові рисы. Ун ся пошырив ай на не домак славянські території межи Карпатськыма горами, Дунайом и Чорным морьом, у Валащину тай Молдавію. На днешньый день кириличноє письмо ся хоснує про многі языкы Евразії тай націоналну письмову систему разных славянсько-, тюрксько-, монґолсько-, уралсько-, кавказько- тай іранськоязычных крайин юговосточної, восточної Европы, Кавказа, централної, сіверної тай восточної Азії.

Середземноморська лінґва франка была головно закладена на таліянськум языку и провансальськум діалекті. Язык ся хосновав уд 11. по&nbsp;19.&nbsp;стороча у басенови Середземного моря, майбулше у европськых комерційных імперіях таліянськых варошув (Ґенова, Венеція, Флоренція, Мілан, Піза, Сієна) тай торговых портах у восточному Середземноморьови.

У період Ренесанса языком културы у головных корольськых дворах тай інтелектуалных кругах Европы ся держав стандартный таліянськый язык. Тото так было уд 14.&nbsp;ст.&nbsp;до кунця 16.&nbsp;ст., коли його у сівернуй Европі замінив французькый. Таліянські музичні терміны, майбулш означованя динамікы тай темпа, хоснувут ся доднесь.

Класичный кечуанськый&nbsp;— дві історичні формы кечуанського, точноє взайимоудношіня тай ступінь похожости межи котрыма сут предметом спорув, и котрі пораз ся брали єдна за другу. Тото:

# варіант кечуанського, котрый ся хосновав ги лінґва франка тай адміністративный язык у Інкськуй імперії (1438–1533) (щи *інкська лінґва франка*). Позад того, ож інкы не мали письмености, доказув за характеристикы сього варіанта мало и за них не є твердого согласа.
# варіант кечуанського, котрый ся хосновав на письмі про реліґійні тай урядні процесы у Андськых землях Іспанської імперії, головно у кунци 16. ст. тай первуй половині 17. ст., тай на котрый ся пораз каже, як історично, так и в академії, lengua general („ворошный язык“) (вадь стандартный колоніалный кечуанськый).

Аджем-тюркськый язык фунґовав ги лінґва франка у Кавказі тай юговосточнум Даґестані, тай шыроко ся хосновав при дворі тай у армії Сафавідського Ірана.

### Сучасні

#### Анґліцькый

Анґліцькый язык ся пораз описує ги майголовна ґлобална лінґва франка, бо хоснувут го ги робочу бесіду люде разных языковых и културных походжінь у разных сферах діялности, а щи ун ся хоснує межинародныма орґанізаціями про комунікацію помежи собов. Анґліцькый язык майговореный у світі, головно позад історичного світового влива Британської імперії тай Споєных штатув Америкы. Анґліцька бесіда вто єден из офіційных языкув Орґанізації Зєдиненых Націй тай многых другых межинародных и реґіоналных орґанізацій; она стала *де факто* языком дипломатії, наукы, межинародных торгув, турізма, авіації, розваг и інтернета.

Кой Споєноє корольство стало колоніалнов державов, анґліцька бесіда яла ся хосновати ги лінґва франка колоній Британської імперії. У поколоніалный період булшина лиш проголосившых независлость держав, котрі мали повно разных автохтонных языкув, продовжили хосновати анґліцькый ги єдну из офіційных бесід&nbsp;— як ото было наприклад у трафунках Ґаны тай Южної Африкы. У другых бывшых колоніях из дакулкома офіційныма языками, ги наприклад у Сінґапурови тай Фіджі, анґліцькый є головным посередником у школованьови тай лінґвов франков межи громадянами.

Даже у крайинах, котрі ся не асоціювут из анґліцькоязычным світом, анґліцькый язык став лінґвов франков у поєдных ситуаційох, де його хоснованя ся держит май ефективным про комунікацію, особено межи ґрупами, котрі чинят носителі разных языкув. У Катарови медична комуніта ся чинит головно робутниками з крайин, про котрых анґліцька бесіда не є рудна, айбо у медичных практиках тай болницях медичный персонал часто межи собов комунікує по анґліцькы. Анґліцькый пораз ся хоснує у Швайці у бесідованьови межи людьми, котрі не ділят єден из чотырьох офіційных языкув Швайцу, авадь про комунікацію из чужыма. У Европськуй унії хоснованя анґліцького ги лінґвы франкы привело ид изглядованям потенційного выника евроанґліцького діалекта. У технолоґії тай науці анґліцька бесіда стала лінґвов франков у 20.&nbsp;ст. Анґліцькый язык читаво повливав на многі другі бесіды.

#### Іспанськый

Іспанськый язык ся пошырив головно в Новум світі, ставши лінґвов франков на територійох и в колонійох Іспанської імперії, котра обсяговала ай часті Африкы, Азії тай Океанії. По розвалі великої части імперії у Америці, статус іспанського ги лінґвы франкы закріпив ся позад рішень урядув місных держав, котрі насвіжо дустали независимость. Хоть його хоснованя у бывшых азійськых и тихоокеанськых колоніях булшинов зыйшло на нич, кромі Філіпінув, де ним дотеперь говорит мала меншина, іспанськый став лінґвов франков у нынішнюй Екваторіалнуй Ґвінеї, де ун є головным языком урядованя тай ошколованя тай хоснує ся читавов булшинов місного населеня.

Позад великого числа іміґрантув из Латинської Америкы у другуй половині 20.&nbsp;ст. тай їхнього влива, іспанськый став лінґвов франков у частьох югозападных штатув США тай у южнуй Флоріді, особено у комунітах, де носителі іспанського чинят булшину населеня.

На днешньый день іспанськый язык&nbsp;— друга у світі майхоснована бесіда у межинародных торгах тай третя за хоснованьом у політиці, дипломатії тай културі по анґліцькому тай французькому.

Ун окрем того є єдным из майученых загатарных языкув у школах по вшыткум світі тай єднов из шести офіційных бесід ОЗН.

#### Французькый

Французькый язык ся пораз рахує первов ґлобалнов лінґвов франков, котра замінила латину у роли престижного языка політикы, торгув, ошколованя, дипломатії тай воєнного діла у ранньомодернуй Европі тай пак ся пошырила світом из установліньом Французької колоніалної імперії. Из ростом лідерської позиції Франції у політичнуй, економічнуй тай културнуй сфері Европы 16.&nbsp;ст., язык яли хосновати корольські дворы по вшыткому континенті, у тум числі Споєноє корольство, Швеція тай Росія, тай европські академікы, купці, дипломаты. Из розшыреньом западных колоніалных імперій французькый став головным языком дипломатії тай межинародных удношінь онь до Другої світової войны, кой го замінив анґліцькый позад трансформації США у лідирувучу наддержаву. Стенлі Мейзлер из Los Angeles Times казав, ож тот факт, ож Версальськый договор быв написаный паралелно и по анґліцькы, и по французькы, быв „первым дипломатичным ударом“ по языкови. Айбо французькый дале ся лишат другым майхоснованым языком у межинародных удношінях тай єдным из шести офіційных языкув ОЗН.

Наслідком французького и белґійського колоніалного правліня стало вто, ож булшина бывшых колоній сих крайин и дале мавут французькый офіційнов бесідов авадь лінґвов франков позад великого числа автохтонных языкув на своюй території. У многых французькоязычных западно- тай централноафричанськых крайинах язык перестав быти лиш лінґвов франков и став руднов бесідов про подакотрі комуніты, головно у варошах авадь межи елітами. У другых реґіонах, наприклад у французькоязычных крайинах Маґреба (Алжір, Туніс, Морокко, Маврітанія) тай частьох Французькых Карібув, французькый ся хоснує ги лінґва франка у професійных сферах тай ошколованьови, хоть и не є рудным про булшину обывательства.

Французькый продовжує быти лінґвов франков у подакотрых културных сферах, такых ги кулінарія, мовда, шпорт.

Позад Брекзіта французькый язык стає чим май дале, тым май популарным у роли лінґвы франкы удну Европської унії тай єї інституцій, як коло анґліцького, так и вмісто нього.

#### Німецькый

Німецькый ся хоснує ги лінґва франка у Швайцови; айбо анґліцькому ся дає перевага, бо ун не є єдным из офіційных языкув. Німецькый дотеперь ся штудує у многых ошколах у централнуй Европі тай на Балканах, а май у бывшуй Югославії. Ун ся узнає офіційным языком у крайинах поза Европов, наприклад у Намібії. Німецька бесіда є єднов из робочых бесід ЕУ вєдно из анґліцьков и французьков, айбо хоснує ся у такуй роли май рідко ги другі дві.

#### Нижньонімецькый

Нижньонімецькый язык, щи знамый ги нижньосаксонськый, быв лінґвов франков у Сіверному тай Балтичному морьох бігом кунця правліня дінастії Гоенштавфен до середины 15.&nbsp;ст. (середньонижньонімецькый язык), кой ся Ганзов активно правила торговля у тых реґіонах.

#### Китайськый
Ныні стандартный китайськый (мандарін) ото лінґва франка у Китайови тай Тайваньови&nbsp;— реґіонах, у котрых ся бесідує многыма взайимно нерозумливыма китайськыма языками, а в трафунку Тайваня щий автохтонныма тайванськыма языками. Многі китайські діаспорові общины хоснувут лінґвов франков кантонськый язык, особено у юговосточнуй Азії, позад май довгої історії іміґрації тай торговых споєнь из южным Китайом, хоть у подакотрых кругах по 2000.&nbsp;роках ся став хосновати ай мандарін.

#### Арабськый

Арабська бесіда ся хосновала ги лінґва франка у ісламськых імперіях, чії розміры потребовали ворошный язык. У Джібуті тай частьох Ерітреї&nbsp;—обідві з котрых сут державами, де ся приказує на дакулкох офіційных языках&nbsp;— арабськый став лінґвов франков почасти вдяку головно мусулманському населеньови тай важнуй ролі арабського языка у ісламі. На додачу ид сьому, по втіканю из Ерітреї (позад бойовых дій у рамках Ерітрейської войны за независимость) у недалекі арабські крайины, ерітрейські еміґранты помагавут арабському языкови ставати лінґвов франков у реґіоні, бо ся вертавут на свою отцюзнину по тому, як выучувут у другых крайинах арабськый.

#### Російськый

Російськый язык ся хоснує тай розуміє у централнуй Азії тай на Кавказі&nbsp;— реґіонах, котрі были частями Російської імперії тай Совєтського союза. Ун ся шыроко хоснує у многых постсовєтськых державах тай є офіційным языком Спувдружности независлых держав (СНД), єдным из шести офіційных языкув ОЗН. По розпаду Совєтського союза, популарность російської бесіды зачала падати у постсовєтськых державах; часті російськоязычных меншин поза Російов авадь еміґровали до Росії, авадь асіміловали ся у державы, де жыют, переходячи у кажджоденнум бесідованьови на місні языкы.

У централноевропськых крайинах, котрі по Другуй світовуй войні трафили у сферу влива Совєтського союза, російськый язык ся хосновав лиш ги бесіда уднушньої політичної комунікації у Восточному блоці. У тых державах не є російськых меншин, головный чужоземный язык у ошколах&nbsp;— анґліцькый, и на днешньый день хоснованя російської бесіды практично не є.

#### Портуґалськый

Портуґалськый язык быв лінґвов франков у Портуґалськуй імперії, Африці, Южнуй Америці тай Азії у 15–16.&nbsp;сторочах. Кой портуґалці зачали удкрывати моря Африкы, Америкы, Азії й Океанії, они пробовали комуніковати з місным обывательством колотячи верзію лінґвы франкы з портуґалськым вливом из локалныма бесідами. Кой нідерландські, британські тай французькі шіфы прийшли конкуровати з портуґалцями, екіпажі пробовали учити сесь „ламаный портуґалськый“. Из часом лінґва франка тай портуґалськый лексикон ся замінили языками контактованых людий. Портуґалськый доднесь є важнов лінґвов франков у портуґалськоязычных африканськых крайинах, Восточному Тіморі тай часточно у Макау, де ун ся признає за офіційный врокаши з китайськым, хоть на практиці ним ся не приказує натулко часто. Портуґалськый и іспанськый сут на даякум уровни взайимнопорозумілі, и у поєдных реґіонах, ги наприклад на гатарі межи Бразілійов и Уруґвайом, хоснувут ся колочені языкы ги портуньол.

#### Гіндустані

Гіндустані, двома стандартами котрого сут гінді тай урду, служит лінґвов франков Пакістана тай сіверної Індії. Многі гіндіязычні сіверноіндійські штаты прияли триязычну формулу, подля котрої учні штудувут: „(а) гінді (из санскрітом ги частьов изкладеного курса); (б) хотьякый другый сучасный індійськый язык, у т.&nbsp;ч.&nbsp;урду тай (в) анґліцькый авадь хотьякый другый сучасный европськый язык.“ У негіндіязычных штатах шор иншакый: „(а) головный язык штата вадь реґіона; (б) гінді; (в) хотьякый другый сучасный індійськый язык, у т.&nbsp;ч.&nbsp;урду, айбо не (а) тай (б) горі; тай (г) анґліцькый авадь хотьякый другый сучасный европськый язык.“ Язык гінді став лінґвов франков у Аруначалі-Прадеші, штатови з читавов языковов рузнотов у сіверновосточнуй Індії. Подля оцінок дас ⁹/₁₀ населеня штата знає гінді.

Урду тото лінґва франка Пакістана, котра дустала читаву популарность у його населеньови, адміністрації и ошколованьови. Хоть урду и ділит офіційный статус из анґліцькым языком, первому ся уддає перевага у комунікації межи разныма етнічныма ґрупами Пакістана.

#### Малайськый

Малайськый ся розуміє по културному реґіонови у юговосточнуй Азії, котрый ся кличе „Малайськым світом“ и обсягує Бруней, Індонезію, Малайзію, Сінґапур, южный Тайланд тай поєдні часті Філіпінув. Тото плурицентричный язык, и дакулко держав кодифіковали місні варіації у дакулко націоналный літературных штандартув: хоть яванськый язык має булше носителюв, Індонезія хоснує штандартизовану форму ріявського за основу націоналного індонезійського языка. Багаса Індонезія&nbsp;— єдина офіційна бесіда, хоть она є руднов лиш діля 7% індонезійцюв.

#### Свагілі

Свагілі ся розвив ги лінґва франка межи дакулкома бантуязычныма племінныма ґрупами восточного берега Африка из читавым вливом арабського. Майранні приклады письма на свагілі ся датувут 1711.&nbsp;роком. На зачаткови 19.&nbsp;ст.&nbsp;хоснованя свагілі ги лінґвы франкы пушло удну континента уєдно из арабськыма торговцями слоновов кустьов и рабами. У період колонізації реґіона його яли хосновати ай европейці. Німецькі колонізаторы прияли свагілі языком адміністрації у Німецькуй восточнуй Африці, котра пак стала Танґанїков, што повливало на выбор хосновати свагілі на націоналнум уровньови у ныні независлуй Танзанії. Ныні свагілі&nbsp;— єден из націоналных языкув, котрый учат у ошколах и універзитетах дакулкох восточноафричанськых держав, позад чого многі люде у реґіонови го держат за лінґву франку. Подакотрі панафриканські писателі тай політикы неуспішно закликали д приятьови свагілі лінґвов франков Африкы про встановленя єдности на Африканськум континенті тай борьбу з дідузнинов колоніалізма.

## Далшоє читаня
* 
* 
* 
* 
* 
* 

## Референції